14/10/2015 | Administración LocalProvincial
Deputación Provincial da Coruña
Área de Acción Territorial. Servizo de Xestión de Plans. Sección de Plans Provinciais
Aprobación das bases reguladoras do Plan provincial de cooperación ás obras e servizos de competencia municipal (POS) 2016

ANUNCIO O Pleno da Deputación Provincial da Coruña, na sesión ordinaria que tivo lugar o oito de outubro de dous mil quince (08/10/2015), acordou a aprobación do asunto que deseguido se menciona: APROBACIÓN DAS BASES REGULADORAS PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 1.–DENOMINACIÓN E APLICACIÓN ORZAMENTARIA. O presente “Plan provincial de cooperación ás obras e servizos de competencia municipal” (POS) 2016 é un plan propio da Deputación Provincial da Coruña para o exercicio 2016 destinado aos 93 concellos da provincia, que se elabora no marco do previsto no artigo 36.2 a) da Lei 7/1985, do 2 de abril, reguladora das bases de réxime local (BOE núm.80, do 3 de abril), tendo en conta as modificacións introducidas pola Lei 27/2013, do 27 de decembro, de racionalización e sostibilidade da Administración Local (BOE núm.312, do 30 de decembro de 2013) e nos artigos 32 e 33 do Real decreto lexislativo 781/86, do 18 de abril, polo que se aproba o texto refundido das disposicións legais vixentes en materia de réxime local (BOE núm.96 do 22 de abril), no que se regula a obriga das deputacións provinciais de aprobar anualmente o dito Plan en colaboración cos concellos da provincia. O Plan finánciase previsiblemente cunha achega provincial na anualidade 2016 por importe de 24.200.000,00 €, e ademais coas achegas que voluntariamente realicen os concellos para completar o financiamento dos investimentos, posto que nos últimos anos a Administración xeral do Estado non realizou achegas aos Plans provinciais elaborados polas deputacións provinciais. En principio, pártese de que nas partidas 0430/4592/76201 e 0430/4592/46201 do orzamento provincial para o exercicio 2016, ou nos expedientes de modificación de créditos que se poidan aprobar ao longo dos anos 2016 ou 2017, vaise consignar a cantidade de 24.200.000,00 € para o financiamento do Plan. Pero dado que aínda se descoñecen as posibilidades de financiamento da Deputación, o POS 2016 concíbese co carácter de “Programación preventiva de actuacións”, suxeita polo tanto a revisión unha vez coñecidas as fontes do seu financiamento e, en consecuencia, o Plan que poida aprobarse pola Deputación poderá ser o resultado de reprogramacións de importes ou anualidades, consonte ao criterio de prioridade previsto na base 6. Por iso, a aprobación destas bases queda sometida á condición suspensiva da existencia de crédito adecuado e suficiente, tanto no orzamento inicial do exercicio 2016 como nos expedientes de modificación de créditos que a Deputación poida aprobar ao longo do ano 2016 ou 2017 para o financiamento do POS 2016. Consonte co anterior, non se poderá realizar acto ningún que supoña directa ou indirectamente compromiso provincial de transcendencia orzamentaria en tanto non se cumpra esta condición suspensiva. En ningún caso a presente convocatoria xerará dereito ningún a favor dos solicitantes mentres tanto non se dean as condicións orzamentarias, procedimentais e xurídicas de aplicación.2.–FINALIDADE E OBXECTO. O artigo 36 da Lei 7/1985, do 2 de abril, reguladora das bases do réxime local, establece que é competencia propia das deputacións provinciais a asistencia e a cooperación xurídica, económica e técnica aos concellos, especialmente aos de menor capacidade económica e de xestión, e que a estes efectos a Deputación aproba anualmente un Plan provincial de cooperación ás obras e servizos de competencia municipal en cuxa elaboración deben participar os concellos da provincia. O POS 2016 elabórase nun momento de crise económica no que a Deputación quere cooperar especialmente cos concellos na garantía do funcionamento dos servizos públicos mínimos obrigatorios en cada concello segundo a súa poboación. Ademais, debe terse en conta, por unha banda, que outras Administracións Públicas desenvolveron importantes Plans de investimentos destinados aos concellos co fin de dotalos das infraestruturas necesarias para o seu funcionamento e de estimular a economía e o emprego, e por outra, que os concellos teñen dificultades para atender aos seus gastos correntes pola perda de ingresos nos seus orzamentos que a crise leva. Por iso, a finalidade do POS 2016 é dobre: en primeiro lugar a realización de novos investimentos nos concellos contribuíndo con iso a garantir a prestación dos servizos municipais e á reactivación da economía, e en segundo lugar a axuda ao financiamento dos gastos correntes municipais, dado que os concellos teñen menos ingresos para o financiamento dos mesmos ou máis gastos correntes que os pasados anos. Trátase polo tanto, dun plan de marcado carácter excepcional e conxuntural, motivado pola situación actual da economía. Para materializar esta dobre finalidade, cada concello poderá utilizar a cantidade que se lle asigne do seguinte xeito: a) O 50 % destinarase necesariamente á realización das obras ou subministracións precisas para a efectiva prestación dos servizos obrigatorios establecidos no artigo 26 da citada Lei 7/1985 do 2 de abril, podendo non obstante, incluírse outras obras e servizos non obrigatorias que sexan de competencia municipal, de acordo co establecido no artigo 25 da devandita lei, ámbolos dous artigos na súa nova redacción dada pola Lei 27/2013, do 27 de decembro. b) O 50 % restante destinarase, a elección do concello, ben a realización de máis obras ou subministracións das indicadas no parágrafo anterior, ben ao financiamento dos gastos correntes do concello no exercicio 2016.2.1. Realización de obras ou subministracións. Neste Plan pódense incluír todas as obras e subministracións que sexan de competencia municipal, con preferencia das asociadas aos servizos obrigatorios, de acordo co establecido nos citados artigos 25 e 26 da Lei 7/1985, de 2 de abril, reguladora das bases de réxime local. En todo caso, deben ser obras ou subministacións para as que o concello teña a plena dispoñibilidade dos terreos necesarios para a súa execución, e que non precisen de autorizacións ou, no caso de que sexan precisas, deberán detallarse, e o concello deberá acreditar documentalmente que xa conta con elas ou que as solicitou antes do remate do prazo de presentación da solicitude deste Plan, xuntando os correspondentes documentos. Os proxectos e pregos de prescricións técnicas deberanse presentar para todas as obras e subministracións incluídas na anualidade de 2016, tanto do Plan base como do Plan complementario ao que se fai referencia máis adiante. O importe mínimo de cada obra ou subministración é de trinta mil euros (30.000,00 €), IVE incluído. Cada obra ou subministración identificarase cun proxecto ou prego de prescricións técnicas, tendo en conta que non se poden incluír como actuacións independentes os orzamentos parciais do proxecto ou prego, e deberán estar asinados por técnico competente. Lémbrase que non se admiten as denominacións xenéricas, debendo ser identificados con precisión e claridade, sen lugar a dúbidas, os investimentos que se integran no Plan. Para realizar a selección das obras que se incluirán no Plan teranse especialmente en conta os datos que figuran na Enquisa de Infraestrutura e Equipamento Local, (EIEL), xestionada por esta Deputación, que constitúe o instrumento obxectivo básico de análise e valoración das necesidades de dotacións locais para os efectos da cooperación económica local. Recoméndase consultar a “ficha municipal” con datos do concello que figura na páxina web desta Deputación, na que se contén información detallada das súas infraestruturas e datos, en especial a ficha na que figuran os índices sintéticos do concello comparados coa comarca e coa provincia. Os datos dese concello que se reflicten na Enquisa deben servir de base para a elaboración do Plan e así se motivara na correspondente memoria.2.2. Financiamento de gastos correntes. No suposto de que o concello opte por destinar parte da cantidade asignada ao financiamento dos gastos correntes do concello previstos para o exercicio 2016, a intervención ou a secretaría-intervención de cada concello deberá elaborar unha previsión, para o exercicio 2016, dos gastos correntes directamente asociados ao funcionamento dos servizos públicos mínimos obrigatorios en cada concello por razón da súa poboación, segundo o establecido no art.26 da Lei 7/1985, do 2 de abril, reguladora das bases do réxime local. Poderán incluírse os gastos de funcionamento dos servizos de subministración de auga potable, de rede de sumidoiros, limpeza viaria, recollida domiciliaria de lixo, alumeado público, mantemento dos accesos aos núcleos de poboación, mantemento de parques públicos e aqueles outros que estean directamente asociados ao funcionamento dos servizos mínimos obrigatorios en cada concello. Os custos de persoal só poderán incluírse cando estean total e directamente adscritos ao funcionamento dos devanditos servizos municipais. Concretamente poderán incluírse os gastos que deseguido se detallan: – Persoal total e directamente adscrito ao servizo – Bens e servizos correntes – Intereses de préstamos asociados directamente ao servizo – Achegas municipais a entes supramunicipais ou outros que realizan o servizo 3.–DESTINATARIOS. Os destinatarios deste plan son os 93 concellos da provincia, aos que se lles asignan as cantidades que resultan da aplicación dos criterios que se detallan na base 4.4.–FINANCIAMENTO. No financiamento deste Plan participarán a Deputación e, no seu caso, os concellos que voluntariamente realicen achegas a este Plan.4.1.–Achega provincial. Segundo se indica na base 1, en principio pártese de que nas partidas 0430/4592/76201 e 0430/4592/46201 do orzamento provincial para o exercicio 2016, ou nos expedientes de modificación de créditos que se poidan aprobar ao longo do ano 2016 ou 2017, vaise consignar a cantidade de 24.200.000,00 €, e dado que aínda se descoñecen as posibilidades de financiamento da Deputación, o POS 2016 concíbese co carácter de “Programación preventiva de actuacións”, suxeita polo tanto a revisión unha vez coñecidas as fontes do seu financiamento, e a reprogramacións de importes ou anualidades, consonte ao criterio de prioridade previsto na base 6. A cantidade que inicialmente se lle asigna a cada concello calcúlase mediante a aplicación á cantidade de 24.200.000,00 €, segundo se indica na base 1, das variábeis ponderadas que tradicionalmente se utilizaron para realizar as asignacións de fondos do POS e que son as seguintes: 10% cota fixa 5% esforzo fiscal 15% número de parroquias 35% poboación (rural para os concellos de máis de 50.000 habitantes) 35% superficie No caso de concellos fusionados sumarase o importe que lles correspondería aos concellos separadamente antes da fusión.4.2.–Achega municipal. A achega do concello é voluntaria. Para cada investimento deberase indicar individualmente a parte que se financia con cargo á Deputación e, no seu caso, a parte que voluntariamente achega o concello, co compromiso do seu financiamento. Terase en conta que, de conformidade co criterio de aplicación das baixas de licitación aprobado polo Pleno desta Deputación na sesión realizada o día 25 de setembro de 1998, no caso de que haxa unha baixa de licitación na obra, o concello beneficiarase da máxima baixa posible. Isto quere dicir que se o concello realiza voluntariamente algunha achega, no caso de que houbese baixa de licitación, esta aplicarase en primeiro lugar a minorar a achega municipal ata anulala, mantendo no posible a achega da Deputación.4.3.–Plan Complementario. A Deputación aprobará o Plan base da anualidade 2016 xunto cun Plan complementario para aplicar os remanentes que se poidan orixinar. Polo tanto, xa neste momento o concello debe prever as obras ou subministracións que desexe realizar para o caso de que se produzan remanentes por baixas na adxudicación dos contratos, ou por anulacións dos investimentos, de non ser así non se poderán aplicar os remanentes que se poidan producir no concello. O orzamento mínimo dos proxectos tamén é de 30.000,00 €, IVE incluído, e para o seu financiamento poderanse utilizar os remanentes producidos polas baixas de adxudicación ou, se é o caso, polas anulacións de obras, podendo o concello realizar, no seu momento, unha maior achega para completar o orzamento do proxecto mínimo se fose necesario. Se o concello inclúe varias obras ou subministracións no Plan complementario, poderá decidir no seu momento aquela á que vai aplicar os remanentes xerados con independencia da súa orde de relación no Plan.5.–FORMA E PRAZO DA SOLICITUDE. As solicitudes presentaranse de xeito telemático, a través da páxina web da Deputación da Coruña.www.dicoruna.es. A presentación telemática producirá plenos efectos xurídicos, sempre que a solicitude sexa enviada dentro do prazo establecido. Para presentar a solicitude de xeito telemático será imprescindible que dispoñan de sinatura electrónica as persoas titulares da Secretaría e da Alcaldía para asinar a documentación achegada, e tamén a persoa designada como representante para o envío da solicitude ao rexistro telemático. O prazo de presentación de solicitudes iniciarase o 20 de outubro de 2015 e rematará ás 14.00 horas do 18 de decembro de 2015. A documentación administrativa e técnica será revisada e supervisada pola Deputación, que poderá realizar os requirimentos que estime necesarios para completar ou corrixir a documentación presentada. A documentación que debe presentarse telematicamente é a que deseguido se indica: 5.1.–Certificado do acordo plenario (ANEXO I). Certificación do acordo do Pleno do concello, segundo o modelo que figura como Anexo I a estas Bases, polo que se dispoña participar no presente plan, aceptar expresamente estas bases e solicitar á Deputación a aplicación do importe que se lle asignou dentro deste plan para a realización das obras ou subministracións que se relacionan, coa indicación da súa denominación, orzamento e detalle do seu financiamento por axentes cofinanciadores, de xeito que se concrete o importe que se financia con cargo á achega provincial e o que se realiza con cargo á achega municipal voluntaria, e, se é o caso, ao financiamento dos gastos correntes para o exercicio 2016 que figuran na previsión de gastos realizada pola intervención ou secretaría-intervención do concello. O concello deberá adoptar o compromiso firme de incluír no orzamento municipal crédito dabondo para o financiamento da achega municipal ás obras ou subministracións se voluntariamente existe achega do concello. No mesmo acordo indicarase expresamente que o concello conta coa dispoñibilidade dos terreos e coas autorizacións necesarias para a execución dos investimentos. No acordo incluirase a declaración do concello de que non solicitou nin percibiu ningunha subvención específica ou finalista doutras Administracións públicas para o financiamento destes gastos, e no caso de que existan axudas ou subvencións concorrentes doutras Administracións para o seu financiamento, deberá facilitar o seu detalle e a acreditación de que a súa suma total non supera o 100% do seu importe. Igualmente, no devandito acordo autorizarase á Deputación a obter as certificacións da Axencia Estatal de Administración Tributaria e da Tesourería da Seguridade Social nas que se acredite que o concello está ao corrente nas súas obrigas tributarias e coa Seguridade Social. Non obstante, os municipios de gran poboación formalmente acollidos ao réxime previsto na Lei 57/2003, do 16 de decembro, de medidas para a modernización do goberno local, poderán adoptar o acordo de participación neste Plan polo órgano municipal que teña atribuída a competencia.5.2.–Proxectos técnicos ou pregos de prescricións técnicas. Proxecto técnico das obras ou prego de prescricións técnicas das subministracións, tanto dos investimentos do Plan base como do Plan complementario, co contido establecido no Real decreto lexislativo 3/2011, de 14 de novembro, polo que se aproba o texto refundido da Lei de contratos do sector público (BOE núm.276 do 16 de novembro de 2011). No caso das obras, os proxectos técnicos deberán comprender, polo menos, os documentos que se indican no artigo 123 do citado Texto refundido da lei de contratos do sector público, que son os seguintes: a) Unha memoria na que se describa o obxecto das obras, que recollerá os antecedentes e a situación previa ás mesmas, as necesidades a satisfacer, e a xustificación da solución adoptada, detallándose os factores de todo orden a ter en conta. b) Os planos de conxunto e de detalle necesarios para que a obra quede perfectamente definida, así como os que delimiten a ocupación de terreos e a restitución de servidumes e demais dereitos reais, no seu caso, e servizos afectados pola súa execución. c) O prego de prescricións técnicas e particulares, onde se fará a descrición das obras e se regulamentará a súa execución, con expresión da forma na que esta se levará a cabo, as obrigas de orde técnico que correspondan ao contratista, e a maneira na que se levará a cabo a medición das unidades executadas e o control de calidade dos materiais empregados e do proceso de execución. d) Un orzamento, integrado ou non por varios parciais, con expresión dos prezos unitarios e dos descompostos, se é o caso, estado de medicións e os detalles precisos para a súa valoración. No caso de incluír “partidas alzadas”, o seu importe total non poderá superar o 5% do orzamento de execución material do proxecto. e) Un programa de desenvolvemento dos traballos cuantificado ou plan de obra de carácter indicativo, con previsión, se é o caso, do tempo e custo. f) O estudo de seguridade e saúde ou, se é o caso, o estudio básico de seguridade e saúde, nos termos previstos nas normas de seguridade e saúde nas obras. g) O estudo de xestión de residuos de construción e demolición, no que se faga unha estimación da cantidade dos residuos xerados, e unha valoración do custe previsto para a súa xestión, o que debe figurar en capítulo independente do orzamento, así como o resto do contido esixido no Real decreto 105/2008, do 1 de febreiro (BOE núm.38 do 13 de febreiro de 2008). h) As referencias de todo tipo nas que se fundamentará o replanteo da obra. i) Non se farán referencias a marcas concretas en ningún documento do proxecto. j) Canta documentación veña prevista nas normas de carácter legal ou regulamentario. No caso de subministracións, os pregos de prescricións técnicas deberán incluír cando menos os seguintes documentos: a) Memoria descritiva na que se detallen o obxecto e finalidade da subministración, os antecedentes, as necesidades a satisfacer, e a xustificación da solución adoptada. b) Un orzamento desagregado, no que se definan con claridade os distintos elementos da subministración, coas súas características técnicas precisas, pero sen facer referencia a marcas, con expresión dos prezos de cada elemento e o número de unidades, e desgregando o imposto sobre o valor engadido (IVE). c) Lugar e prazo de entrega. d) Documentos gráficos se son necesarios para a correcta definición da subministración 5.3.–Informe técnico (ANEXO II). Informe técnico individual para cada un dos investimentos solicitados, no que se indique o seguinte: Autorizacións O informe deberá indicar expresamente que o investimento non precisa de ningunha autorización ou, no caso de que sexan precisas, deberán detallarse, e acreditarse documentalmente que o concello xa conta con elas ou que xa as solicitou antes do remate do prazo de presentación da solicitude deste Plan, xuntando os correspondentes documentos. En todo caso, cando se acheguen en calquera momento as autorizacións que precisa o investimento, deberá indicarse nun informe técnico se o proxecto cumpre coas condicións contidas, no seu caso, na dita autorización. Supervisión Deberá indicarse se é preceptivo realizar a supervisión técnica do proxecto polo seu orzamento ou contido, de acordo co establecido no artigo 125 do citado Texto refundido da lei de contratos do sector público. No caso de ser preciso, deberá indicarse se o informe de supervisión vai ser realizado pola conta do concello remitindo unha copia á Deputación, ou si solicita asistencia a esta Deputación para a súa realización ao abeiro da disposición adicional 2, apartado 12 do dito Texto refundido da lei de contratos do sector público. Fases No caso de tratarse de fases, tramos, partes etc., neste mesmo informe técnico deberá xustificarse que se trata dunha obra susceptible de utilización ou aproveitamento separado, que constitúe unha unidade funcional, de acordo co establecido no artigo 86.3 do citado Real decreto lexislativo 3/2011.5.4.–Informe técnico-xurídico sobre a dispoñibilidade dos terreos (ANEXO III). O concello deberá acreditar que conta cos terreos necesarios para a execución dos investimentos, mediante a emisión dun informe conxunto no que o persoal técnico detalle os terreos necesarios para a execución do investimento, e a secretaría do concello informe se o concello conta coa dispoñibilidade deses terreos.5.5.–Memoria do Plan asinada pola Alcaldía (ANEXO IV). A memoria deberá conter como mínimo os seguintes aspectos: – Obxectivos que se han de alcanzar no período. Deberanse describir os obxectivos que se han de alcanzar durante o período do plan, tendo en conta, moi especialmente os déficits en servizos e equipamentos detectados na Enquisa de infraestrutura e equipamento local. – Criterios de selección. Deberanse fixar con carácter obxectivo os criterios de selección do investimentos e a distribución do seu financiamento. – Financiamento. Analizarase e xustificarase o plan financeiro previsto. – Outras cuestións de interese. Deberanse recoller cantos aspectos de interese complementen a información anterior.5.6.–Informe da Intervención ou Secretaría-Intervención de previsión de gastos correntes 2016 (ANEXO V). No suposto de que o concello opte por destinar parte da cantidade asignada ao financiamento dos gastos correntes do concello previstos para o exercicio 2016, a Intervención ou secretaría-intervención deberá elaborar un informe segundo o modelo que figura como Anexo V, no que se conteña a previsión orzamentaria para o exercicio 2016 dos gastos correntes total e directamente asociados ao funcionamento dos servizos públicos mínimos obrigatorios en cada concello por razón da súa poboación, segundo o establecido no art.26 da Lei 7/1985, do 2 de abril, reguladora das bases do réxime local, referido aos servizos e aos conceptos de gasto que se detallan na base 2.2. No dito Anexo o concello debe indicar os datos correspondentes aos servizos que desexe, sempre que cubran o importe da achega provincial que o concello vai aplicar a esta finalidade, non sendo preciso cubrir os datos de todos os servizos.6.–APROBACIÓN DO PLAN. Á vista da documentación presentada, o Pleno da Deputación poderá aprobar o Plan partindo das solicitudes presentadas polos concellos, tanto no apartado de POS- investimentos, como de POS- gastos correntes, como do Plan Complementario. O Plan poderá aprobarse nunha ou en varias fases, unha vez coñecidas as posibilidades de financiamento da Deputación. O Plan que se aprobe poderá ser o resultado de axustes ou reprogramacións de importes ou anualidades, aplicándose como “criterio de prioridade” a poboación dos concellos, de xeito que terán prioridade as solicitudes presentadas polos concellos de menor poboación. Unha vez aprobado o Plan, someterase a exposición pública mediante a publicación dun anuncio no Boletín Oficial da Provincia para que durante un prazo de 10 días se poidan presentar as alegacións que se estimen oportunas, e será remitido a informe da Comisión Provincial de Colaboración do Estado coas Corporacións Locais e da Subdelegación do Goberno. Ademais, remitirase para o seu coñecemento e informe á Xunta de Galicia e á Comisión Galega de Cooperación Local, de acordo co artigo 112 e concordantes da Lei 5/1997, do 22 de xullo, da administración local de Galicia. Unha vez transcorridos os 10 días de exposición pública e dende a solicitude de informe sen que se presentaren alegacións nin se emitira o informe, poderanse proseguir os trámites. A aprobación definitiva do Plan Adicional que máis adiante se aprobe, financiado coas baixas de licitación ou anulacións de proxectos que se aprobe no marco do Plan Complementario, realizarase mediante Resolución da Presidencia na que se declare cumprida a condición de existencia de crédito suficiente e en consecuencia se declare definitivamente aprobado o Plan Adicional no que se incluirán as obras ou subministracións previstas no Plan complementario de aqueles concellos para os que exista crédito para o seu financiamento.7.–CONTRATACIÓN DOS INVESTIMENTOS. Os concellos contratarán os investimentos de acordo co Texto refundido da lei de contratos do sector público, mediante procedemento aberto con multiplicidade de criterios de valoración, mediante procedemento aberto cun único criterio de valoración ou mediante procedemento negociado, utilizando os pregos-tipo de cláusulas administrativas particulares aprobados expresamente por esta Deputación. O concello debe cubrir en cada expediente o correspondente cadro de características do contrato. Excepcionalmente, as obras poderán executarse pola propia administración de acordo co establecido no artigo 24 do citado Texto refundido da lei de contratos do sector público. Non se poderá realizar a adxudicación mediante contrato menor. En canto ao prazo para adxudicar as actuacións do Plan, e coa finalidade de poder aplicar no mesmo ano os remanentes que se xerasen tras a adxudicación dos investimentos, os concellos poderán adxudicar as actuación incluídas no Plan ata o 1 de outubro de 2016. Non obstante, este prazo poderá ser prorrogado mediante Resolución da Presidencia tras a solicitude motivada do concello. Non obstante, no caso de que a aprobación do Plan se produza por fases ao longo do ano 2016 ou 2017, a Deputación poderá establecer outras datas para a contratación das obras. Unha vez adxudicados os investimentos, o concello deberá remitir a esta Deputación de xeito telemático a seguinte documentación: – Listaxe cos datos de adxudicación dos investimentos debidamente cubertos no modelo establecido – A certificación do acordo ou resolución de adxudicación do contrato – Documento administrativo no que se formalicen os correspondentes contratos No caso de adxudicación mediante procedemento negociado, deberá presentarse ademais a seguinte documentación: – Xustificación da publicidade da licitación ou da consulta a empresas – A relación das ofertas presentadas cos seus respectivos importes – Informe técnico xustificativo da aplicación dos criterios de adxudicación previstos na cláusula 15 en relación co Anexo IV do prego de cláusulas administrativas, coa valoración aplicada ás ofertas presentadas, ou no seu caso apartado do prego vixente No caso de adxudicación mediante procedemento aberto cun único criterio de valoración-factor prezo, ou con multiplicidade de criterios de valoración, deberá presentarse ademais a seguinte documentación: – Xustificación da publicidade da licitación – A relación das ofertas presentadas cos seus respectivos importes – Informe técnico xustificativo da aplicación dos criterios de adxudicación previstos no do prego de cláusulas administrativas, coa valoración aplicada as ofertas presentadas No caso de que foran executadas pola propia Administración, debera presentarse o informe da Secretaría do concello no que se indique cal dos supostos é de aplicación ao caso concreto, dos contidos no artigo 24 do Real decreto lexislativo 3/2011 e a acta de inicio das obras. As baixas que se produzan na adxudicación das obras, destinaranse a minorar a achega municipal se existira ata anular, se fora posible, a dita achega. O resto da baixa destinarase a minorar a achega provincial na correspondente actuación.8.–EXECUCIÓN DO INVESTIMENTOS. As obras executaranse polos respectivos concellos con arranxo ao proxecto técnico da obra ou prego de prescricións técnicas da subministración. A dirección e a execución das obras realizaraas o concello correspondente, sen prexuízo da posibilidade de que a Deputación realice as inspeccións que considere convenientes. Se para a execución das obras xurde a necesidade de modificar o proxecto da obra, o concello deberá tramitar o correspondente expediente de acordo co establecido no citado texto refundido da Lei de contratos do sector público, e redactar un proxecto modificado que deberá ser aprobado polo concello e pola Deputación. Calquera incremento que se derive da modificación do contrato, de liquidacións ou de outro concepto deberá ser financiado integramente polo concello.9.–PAGO DA ACHEGA PROVINCIAL. O pago da achega da Deputación realizase segundo se indica a continuación para a execución de obras e subministracións, e para o financiamento dos gastos correntes. Nos dous casos, a Deputación acreditará previamente de oficio que o concello está ao corrente nas súas obrigas tributarias co Estado, coa Seguridade Social e coa Deputación.9.1.–Obras e submistracións. O pago ao concello do importe da achega provincial realizarase á vista das certificacións de execución das obras ou facturas das subministracións aprobadas polo órgano municipal competente, que o concello presente na Deputación de xeito telemático. Procurarase que as certificacións de execución de obras sexan por un orzamento superior aos 6.000,00 €. Desde o inicio das obras ata a súa recepción deberase colocar o cartel oficial debidamente cuberto, o que se acreditará mediante o envío de dúas fotografías, unha do propio cartel o outra do cartel da obra e o seu contorno, sendo requisito indispensable para que esta Deputación transfira ao concello o importe da achega provincial ao plan. Esta documentación acompañarase á primeira certificación de execución das obras. Xunto coa primeira certificación deberá achegarse a acta de comprobación do replanteo e coa derradeira certificación de execución, deberá achegarse a correspondente “acta de recepción”. Para as subministracións, deberá achegarse a factura co detalle da subministración, segundo figura no prego de prescricións técnicas, aprobada polo órgano municipal competente xunto coa acta de recepción. Así mesmo, e de conformidade co establecido nos artigos 19.3, 34.3, 37.1 e) e 37.3 da Lei 38/2003, do 17 de novembro, xeral de subvencións, deberase acompañar a certificación expedida polo órgano competente do concello da percepción doutras subvencións, axudas, ingresos ou recursos para a mesma finalidade, procedentes de calquera Administración ou entes públicos ou privados, nacionais, da Unión Europea ou de organismos internacionais co fin de verificar que a concorrencia non supera o custo da actuación subvencionada. Todos os investimentos deberán estar terminados o 1 de novembro de 2017. Excepcionalmente, o concello poderá solicitar una prórroga para o seu remate de acordo coas instrucións que se lle remitirán máis adiante, que se concederá no seu caso mediante Resolución de Presidencia.9.2.–Gastos correntes. No suposto de que o concello destinara parte da achega provincial ao financiamento dos seus gastos correntes, a Deputación, logo de ver o informe de previsión de gastos da intervención ou secretaría-intervención, transferiralle ao concello con carácter de prepagable, o importe da cantidade indicada sempre que estea debidamente xustificada a súa aplicación aos gastos estimados a financiar polo concello para o exercicio 2016. Unha vez feitos os pagos, os concellos deberán presentar telematicamente na Deputación, ata o 31 de marzo de 2017, un informe xustificativo dos pagos realizados, asinado pola intervención ou secretaría-intervención, no que se detallen os pagos efectuados e os dereitos recoñecidos por subvencións finalistas para a mesma finalidade, segundo o modelo que figura como Anexo VI. Excepcionalmente, e a solicitude do concello, poderá ampliarse o dito prazo de xustificación mediante Resolución da Presidencia. O importe dos pagos xustificados deberá acadar ao da subvención da Deputación ou, no caso de que se tiveran outras subvencións, deberá acadar a suma da totalidade das subvencións. O concello queda obrigado a facilitar canta información lle sexa requirida pola Deputación. No caso de que o importe dos pagos xustificados sexa inferior ao importe da achega da Deputación transferida ao concello, iniciarase un procedemento de reintegro da cantidade que corresponda. No suposto de que o concello non presente a documentación xustificativa no prazo sinalado, seguirase o procedemento previsto no artigo 70.3 do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.10.–INTERPRETACIÓN. A interpretación e a resolución das dúbidas que puidesen xurdir serán resoltas pola Presidencia da Deputación, previo informe da secretaría e da intervención. Para o non disposto expresamente nas presentes bases, aplicarase supletoriamente o establecido na Lei 38/2003 do 17 de novembro, xeral de subvencións. A N E X O I CERTIFICACIÓN DO ACORDO PLENARIO DE APROBACIÓN DO PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL POS 2016 CERTIFICA: Que o Pleno deste concello, na sesión realizada o día __/__/2015, adoptou o seguinte acordo: 1.–“Participar no Plan provincial de cooperación ás obras e servizos de competencia municipal (POS) 2016 da Deputación provincial da Coruña, cuxas bases se coñecen e aceptan na súa totalidade, e solicitar a aplicación da achega provincial asignada aos investimentos e, no seu caso, ao financiamento dos gastos correntes do exercicio 2016, e de acordo co financiamento que se indica: A) Realización de obras e subministracións: Aprobar os proxectos das obras ou os pregos das subministracións incluídos na anualidade 2016 e que se relacionan nesta táboa. B) Financiamento de gastos correntes: C) Resumo: 2.–Aprobar o Plan complementario do ano 2016 no que se inclúen as obras ou subministracións que a continuación se indican e aprobar os correspondentes proxectos ou pregos de prescricións: 3.–Declarar que o Concello ten a dispoñibilidade dos terreos, augas e servidumes para a execución dos investimentos, e que ten resolto o relacionado coas concesións e autorizacións administrativas que legalmente sexan necesarias.4.–Comprometerse o Concello a incluír no orzamento municipal do 2016 os fondos necesarios para facer fronte á achega municipal das obras incluídas na anualidade do 2016 se a houbera.5.–Solicitar da Deputación Provincial da Coruña, a delegación neste Concello da contratación e execución das obras ou subministracións incluídas no plan, que se entenderá aceptada si esta se produce efectivamente.6.–Declarar que o concello non solicitou nin percibiu ningunha subvención doutras Administracións públicas para o financiamento do investimento ou, no caso de que existan axudas ou subvencións concorrentes doutras Administracións para a súa execución, achégase o detalle de cada unha delas, acreditándose que a súa suma total non supera o 100% do seu importe.7.–Autorizase á Deputación a obter as certificacións da Axencia Estatal de Administración Tributaria e da Tesourería da Seguridade Social nas que se acredite que o concello está ao corrente nas súas obrigas tributarias e coa Seguridade Social.8.–Facultar expresamente á Alcaldía para todo o relacionado coa tramitación e xestión do presente acordo e o correspondente expediente.” E para que así conste, expido a presente certificación de orde e co visto e prace da Alcaldía, en ______________________, a ___ de _____________ de dous mil quince. V. pr. A Alcaldía PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 ANEXO II INFORME TÉCNICO SOBRE O INVESTIMENTO De acordo co esixido na base 5.3 das reguladoras do Plan, emítese este informe técnico individual para o investimento indicado: AUTORIZACIÓNS (O informe deberá indicar expresamente que o investimento non precisa de ningunha autorización ou, no caso de que sexan precisas, deberán detallarse, e acreditarse documentalmente que o concello xa conta con elas ou que xa as solicitou antes do remate do prazo de presentación da solicitude deste Plan, xuntando os correspondentes documentos. En todo caso, cando se acheguen en calquera momento as autorizacións que precisa a obra, deberá indicarse nun informe técnico se o proxecto cumpre coas condicións contidas, no seu caso, na dita autorización.) SUPERVISIÓN TÉCNICA (Deberá indicarse se é preceptivo realizar a supervisión técnica do proxecto polo seu presuposto ou o seu contido, de acordo co establecido no artigo 125 do texto refundido da Lei de contratos do sector público. No caso de ser precisa, deberá indicarse se o informe de supervisión vai ser realizado por conta do concello remitindo unha copia á Deputación, ou se solicita a asistencia a esta Deputación para a súa realización, ao abeiro da disposición adicional 2.12 da citada norma.) OBRA COMPLETA (No caso de tratarse de fases, tramos, partes, etc., deberá xustificarse que se trata dunha obra completa, susceptible de utilización ou aproveitamento separado, que constitúe unha unidade funcional, de acordo co establecido no artigo 86 do Texto refundido da lei de contratos do sector público.) OUTRAS CUESTIÓNS (Debéranse recoller cantos aspectos de interese complementen a información anterior) PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 ANEXO III INFORME TÉCNICO-XURÍDICO SOBRE A DISPOÑIBILIDADE DOS TERREOS De acordo co esixido na base 5.4 das reguladoras do Plan, emítese este informe técnico xurídico para o investimento indicado: INFORME TÉCNICO (O persoal técnico detallará os terreos necesarios para a execución do investimento, podendo xuntar para estes efectos a documentación precisa.) INFORME XURÍDICO (A Secretaría do concello informará acerca de se o concello conta coa dispoñibilidade dos terreos necesarios para a execución do investimento.) PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 ANEXO IV MEMORIA DO PLAN De acordo co esixido na base 5.5 das reguladoras do Plan, emítese esta memoria do Plan: OBXECTIVOS DO PLAN (Deberanse describir os obxectivos que se han de alcanzar durante o período do plan, tendo en conta, moi especialmente os déficits en servizos e equipamentos detectados na Enquisa de Infraestrutura e Equipamento Local.) CRITERIOS DE SELECCIÓN (Deberanse fixar con carácter obxectivo os criterios de selección do investimentos e a distribución do seu financiamento.) FINANCIAMENTO (Analizarase e xustificarase o plan financeiro previsto.) OUTRAS CUESTIÓNS (Deberanse recoller cantos aspectos de interese complementen a información anterior.) PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 ANEXO V INFORME DA INTERVENCIÓN OU SECRETARÍA-INTERVENCIÓN DO CONCELLO SOBRE A PREVISIÓN DE GASTOS CORRENTES 2016 PLAN PROVINCIAL DE COOPERACIÓN ÁS OBRAS E SERVIZOS DE COMPETENCIA MUNICIPAL (POS) 2016 ANEXO VI INFORME DA INTERVENCIÓN OU SECRETARÍA-INTERVENCIÓN DO CONCELLO XUSTIFICATIVO DOS PAGOS DE GASTOS CORRENTES REALIZADOS NO 2016 O que se expón ó público por un prazo de dez días, que se contarán dende o día seguinte á inserción deste anuncio no Boletín Oficial da Provincia, co obxecto de que se poidan presentar as reclamacións ou alegacións que se consideren oportunas, quedando de manifesto o corresponde expediente na Sección de Plans Provinciais. A Coruña, 8 de outubro de 2015. O presidente O secretario Valentín González Formoso José Luis Almau Supervía